בס"ד

**'לצאת מגדר הרגיל'**

רחל מלכה

# מר עוקבא ואשתו - (תלמוד בבלי, כתובות, ס"ז, ע"ב)

1. מַר עֻקְבָּא – הָיָה עָנִי בִּשְׁכוּנָתוֹ,
2. וְהָיָה רָגִיל בְּכָל יוֹם לִזְרֹק לוֹ אַרְבָּעָה זוּזִים בְּצִנּוֹר הַדֶּלֶת.
3. פַּעַם אַחַת אָמַר: אֵלֵךְ וְאֶרְאֶה מִי עוֹשֶׂה עִמִּי טוֹבָה זוֹ.
4. אוֹתוֹ הַיּוֹם שָׁהָה מַר עֻקְבָּא בְּבֵית הַמִּדְרָשׁ הַרְבֵּה וְהָלְכָה אִשְׁתּוֹ עִמּוֹ.
5. דכֵּיוָן שֶׁרָאָה אותם הֶעָנִי שֶׁהִטּוּ עַצְמָם לַדֶּלֶת – יָצָא אַחֲרֵיהֶם.
6. בָּרְחוּ וְנִכְנְסוּ שְׁנֵיהֶם לְתַנּוּר גָּרוּף.
7. נִכְווּ רַגְלָיו שֶׁל מַר עֻקְבָּא.
8. אָמְרָה לוֹ אִשְׁתּוֹ: תֵּן רַגְלֶיךָ- עַל רַגְלַי.
9. חָלְשָׁה דַּעְתּוֹ.

10. אָמְרָה לוֹ: אֲנִי מְצוּיָה בְּתוֹךְ הַבַּיִת וַהֲנָאָתִי קְרוֹבָה.[[1]](#footnote-2)

|  |  |  |  |  |
| --- | --- | --- | --- | --- |
| |  | | --- | | **קובי וחלי מלכה <kcmalka@gmail.com‏>** | | 1:17 ‎(לפני 0 דקות)‎ |  |  |
| |  | | --- | | אני | | | |

**מבוא**

המצוות נועדו לעצב את האדם, לזקק את מוסרו ולהפגישו שוב ושוב עם שאלות של כוונה, משמעות וקדושה. אך מה קורה כאשר הפעולה הדתית מאבדת את חיוניותה והופכת לשגרה ריקה, כאשר הרגל מחליף התכוונות נוספת, אחרת, והתנהגות טכנית תופסת את מקומה של תודעה מוסרית פעילה?

שאלות אלו עולות בעוצמה מהביקורת המובאת בסיפור מר עוקבא ואשתו. בסיפור מתואר מר עוקבא המקיים מצווה במעלה גבוהה, מתן בסתר, ועל אף הקביעות והמסירות בקיומה נראה כי הוא מחמיץ את תכליתה הרוחנית.

רעיון חשיבות הרגש בקיום מצווה מובא בנבואת ישעיהו: **"ותהי יראתו אותי** **מצוות אנשים מלומדה**" (ישעיהו כ"ט, י"ג). הפסוק מלמד על תופעה דתית מדאיגה, שבה האדם ממשיך בקיום המצוות לא מתוך קירבה פנימית אלא, מתוך ריטואל חוזר ונשנה שאין בו חידוש. נראה כי הבעיה במתן הצדקה של מר עוקבא נובעת מהניתוק שבין המעשה לבין הרגש, חז"ל עצמם התריעו מפני קיום מצוות שאין אדם מחשיב, ובלשונם: "**מצוות** **שאדם דש בעקביו",** (בבלי, סוטה ד ע"ב), ביטוי הממחיש את ההתעלמות מהפן העמוק של מצוות שכבר אינן מעוררות רגש או חשיבה מחודשת.

כאשר המצווה נעשית כעניין שבשגרה, היא עלולה להישחק ולהיהפך לעוד פעולה חיצונית חסרת נוכחות פנימית וקרובה.

נושא זה מתבטא בסיפור באמצעות החזרה הפונטית על השורש ר.ג.ל: **היה רגיל', 'נכוו רגליו', 'שים רגלייך על רגליי'**. ההופעה הנשנית יוצרת הקבלה מהותית בין המילה **הרגל** למילה **רגל והיא** משקפת את שורש הבעיה בסיפור. בעבור הקורא החזרה היא סימן דרך,[[2]](#footnote-3) סימן מובהק לזיהוי התבנית של הסיפור. פרנקל[[3]](#footnote-4) מגדיר תופעה זו בתור תופעה ספרותית אמנותית, תופעה המקבילה להגדרתו של אריסטו: 'אחדות העלילה'. בן החלקים בסיפור מתקיימת זיקה בתוכן ובמצלול, והיחס בין החלקים מתבטא במבנה של מידה כנגד מידה .

בסיפור מתקיים קשר הדוק בין תיאור אופן מתן הצדקה של מר עוקבא: 'היה **רגיל**' לבין תיאור ההתרחשות בתנור: 'נכוו **רגליו**'. לחזרה כאמור יש מגמה, והיא יכולה לסמן הקבלה או ניגוד בין החלקים, ההקבלה או הניגוד הם אלה שיוצרים את הזיקה בין התוכן לצורה.

אמנם תיאור הכוויה ברגליו של מר עוקבא הוא תיאור טבעי וריאלי, כיוון שמי שנכנס לתנור חם, טבעי שיכוו רגליו, אבל מתוך הנחה שכל מילה במעשי חכמים נושאת מטען תוכני ולשוני, מתבקש הקשר הסמנטי והסמבולי בין הכוויה **ברגל** לבין תיאור אופן מתן הצדקה של מר עוקבא: **היה רגיל**.

בחזרה על השורש ר.ג.ל מתבטא גם קשר רעיוני בסיפור, בחלק הראשון בסיפור באקספוזיציה מר עוקבא **מסתיר** את פניו מן העני כדי לא להלבינו, על אף שהעני מעוניין **לגלות** את פניו ובחלק של נקודת השיא בסיפור בתמונת התנור, מר עוקבא אינו זוכה **להתגלות** אלוקית, נכוות רגליו ולא נעשה לו נס.

במילים אחרות, אפשר לומר כי ה' **מסתיר** את פניו ממר עוקבא כפי שהוא הסתיר את פניו מן העני, ומנגד ה' **מגלה** פנים לאישה כפי שהיא **מגלה** פנים לעניים המגיעים לביתה.

אם כן, יוצא שהחלק בסיפור המוצג בתמונת התנור מאיר וחושף את הרמז לפגם בדפוס מתן הצדקה של מר עוקבא, תיאור שהוצג בחלק הראשון בסיפור.

אין ספק כי מר עוקבא **יוצא מגדר הרגיל** כאשר הוא נותן צדקה באופן יומיומי, מחויב לאותו עני לאורך זמן, גם כשיש עיכובים הוא נאמן למצווה, הוא ולא שליח. תכונות אלו מציבות אותו בדרגה רוחנית גבוהה, ממנו לומדים מהי התמדה, דבקות ומסירות ללא תנאי. מכאן גם ברור מדוע נחלשת דעתו בתמונת התנור, מבחינתו זהו רגע שיא ומרומם מבחינת קיום המצווה של מתן בסתר.

אבל, בקיום מצווה על פי דרישות ההלכה ללא תשומת לב לחלק הפנימי שבה, באופן שגרתי ללא הכרות מעמיקה עם המקבל ועם צרכיו המשתנים, נחסמת האפשרות להתחדש בדרכי קיומה, לעלות איתה ולהעלותה **לרגל**.

**מר עוקבא ואשתו- ניתוח הסיפור על פי מבנה הסיפור הקצר**

**מבנה הסיפור**

הסיפור בנוי משש תמונות קצרות, כל אחת מהן ממוקמת בעלילה במרחב שונה. הרצף המרחבי מתאפיין בתנועה מדורגת מן החוץ אל הפנים, תנועה המשקפת את המעבר מהצגתה החיצונית והנסתרת של פעולת הצדקה, אל יישומה באופן נפשי וגלוי. דינמיקה זו בין מרחבים חיצוניים לפנימיים אינה רק גאוגרפית אלא גם רעיונית, והיא מבטאת את המתח בין שתי תפיסות מנוגדות של מעשה הצדקה.

המקומות בהם מתרחשת העלילה:

**בשכונתו של מר עוקבא**: המקום שמאפיין את המודעות החברתית של מר עוקבא.

**צינור דלת ביתו של העני**: המקום שמאפיין את מיקום המתן בסתר של מר עוקבא.

**בית העני**: המקום שמבטא את רצונו של העני לפתוח את דלת ביתו, כדי לגלות את פניו ואת פני מטיבו.

**בית המדרש**: המקום אליו שייך מר עוקבא מבחינת הלכתית, הבית שסולל לו דרך לקיום אורח חיים דתי.

**התנור**: המקום בו מוכרעת הגישה העדיפה במתן צדקה.

**הבית של האישה**: המקום שמאפיין מתן צדקה בגלוי, מרחב המאפיין את שייכותה הנפשית רגשית של האישה לעניים המגיעים לביתה.

**שורות: 1-2 אקספוזיציה:**  צדיק נסתר- הנותן **מסתיר את** פניו מן המקבל**.**

**תמונה ראשונה**: בשכונה, בצינור דלת בית העני.

1.מר עוקבא היה עני בשכונתו

2. והיה רגיל כל יום לזרוק לו ארבעה זוזים בצינור הדלת.

**שורות 3-6 סיבוך: העני רוצה לראות את פני הנותן**

**תמונה שנייה**: ביתו של העני- העני רוצה להסיר את מחסום הדלת בינו לבין הנותן.

1. פַּעַם אַחַת אָמַר: **אֵלֵךְ וְאֶרְאֶה** מִי עוֹשֶׂה עִמִּי טוֹבָה זוֹ.

**תמונה שלישית**: בית המדרש – הבית שממנו יוצא מר עוקבא לקיים את הצדקה בסתר.

4. אותו היום שהה מר עוקבא בבית המדרש הרבה, והלכה אשתו עמו

**תמונה רביעית**: הבית של העני: המקבל רוצה לצאת לקראת מטיבו **ולגלות** את פניו.

5. כיוון **שראה** אותם העני שהטו עצמם לדלת- יצא אחריהם.

**תמונה חמישית**- בתנור: האל **מגלה פנים לאישה ומסתיר את פניו ממר עוקבא**. האישה **מגלה** למר עוקבא דרך חדשה במתן צדקה.

**שורה 6- נקודת שיא: הנקודה שבה הסיבוך/הקונפליקט מתעצם.**

6. ברחו ונכנסו שניהם לתנור גרוף

**שורות 7-9- נקודת מפנה: הנקודה בסיפור שיש בה ביטוי לשינוי בתפיסת עולמה של הדמות המרכזית**

7. נכוו רגליו של מר עוקבא

8. אמרה לו אשתו: תן רגלייך על רגליי

9. חלשה דעתו

**תמונה שישית-** בבית של האישה[[4]](#footnote-5)- האישה מגלה פנים לעניים.

**שורה 10: התרה:** החלק שמסיים את הסיפור ומתיר את הקשרים בו.

10. אמרה לו: אני מצויה בתוך הבית והנאתי קרובה.

.

**תמונה ראשונה- צדיק נסתר**

**אקספוזיציה – שורות 1-2**

**מַר עֻקְבָּא – הָיָה עָנִי בִּשְׁכוּנָתוֹ, וְהָיָה רָגִיל בְּכָל יוֹם לִזְרֹק לוֹ אַרְבָּעָה זוּזִים בְּצִנּוֹר הַדֶּלֶת.**

**שם הדמויות**- מר עוקבא והעני**.**

על דמותו של מר עוקבא אפשר ללמוד דרך שמו, מאופן מתן הצדקה שלו, מעשיו ופעולותיו ודרך סביבתו.

**דרך שמו**- שם האיש מר **עוקבא** רומז להרגלים שלו במתן הצדקה. מר עוקבא מקיים את מצוות הצדקה יום יום, ב**עקיבות** והתמדה, את הצדקה הוא נותן בסתר כדי לא להלבין את פני העני, כך שהעני רואה את **עקביו[[5]](#footnote-6)** ולא את פניו, הוא זה שרגיל ללכת ברגליו, **בעקביו** לתת צדקה בסתר, הוא ולא שליח מטעמו, תיאור מרומם מבחינה רוחנית ומבחינת המעורבות שלו בקיום מצוות מתן בסתר. באותו היום שהעני פותח את דלתו כדי לפגוש את פני מיטיבו, מר עוקבא מ**תעכב** בבית המדרש הרבה, מר **עוקבא** אינו מזהה כי **העיכוב** מאפשר לו הזדמנות לחשיבה מחודשת באשר למסלול הצדקה **המקובע** והחסום שלו, העני יוצא אליו, אבל מר **עוקבא** בורח מפניו, מפנה את גבו והעני 'זוכה' לראות את **עקביו** בלבד. כשמר **עוקבא** בורח ונכנס לתנור חם, מוסר את נפשו למען ערך מתן בסתר וכך מקיים באופן הרואי את הוראת חכמים: "נוח לו לאדם שישליך עצמו לכבשן האש ואל ילבין פנו ברבים", דווקא ברגע הרוחני הגבוה, ברגע השיא, **עקביו** של מר **עוקבא** נכווים, נחשף הפגם בהרגלי הצדקה שלו, נחשף החיסרון של אדם המקיים מצוות שדש **בעקביו.**

**דרך סביבתו**: 'מר עוקבא היה עני **בשכונותו**'- המחבר מציג עובדה כי בשכונותו של מר עוקבא היה עני. מר עוקבא מזהה כי **בשכונתו** יש עני, הוא אינו מתעלם מקיומו, הוא מודע לו ואף יוצר אתו יום יום קשר אדיב של מתן בסתר, הוא בגפו נותן את הצדקה ולא שליח.

**דרך מעשיו**

**'היה רגיל'** : מעשה הצדקה אינו אירוע חד פעמי, הנובע מרגש ארעי. באופן שגור המתפרש על פני תקופה ארוכה, מר עוקבא נותן צדקה בסתר. בקריאה שנייה, מובן כי בתיאור זה נרמז הפגם בקיום צדקה מתוך הרגל. ההרגל גורם להתנהגות דתית שהופכת לריטואל, לנוהל טקסי, במבנה כזה של קיום מצווה אין תנועה, אין התעוררות והתחדשות.

**'בכל יום'**: הקביעות במתן הצדקה המתבטאת בתיאור: **'בכל יום'** מדגישה כי מר עוקבא מקיים את המצווה בהתמדה, קיומה אינו תלוי בתנאים ובגורמים חיצוניים משתנים כמו מצב כלכלי, מצב רוח, הוא **יום יום** מחויב לעני, מחויב למתן בסתר, מעשה שהוא חלק בלתי נפרד מסדר יומו. נוהל זה בקיום המצווה, מגדיר את מר עוקבא בתור 'גדול המצווה ועושה'.

**כמו כן, הביטוי בכל יום** מעצב את הזמן בעלילה. המתן בסתר מתקיים באופן שגרתי, אין ברור כמה זמן מתרחש מעשה הצדקה, שנים או חודשים, זהו **הזמן הארוך** שאין בו שינוי, זמן שנקרא בספרות מעשה חכמים: **כיווץ**, בהמשך העלילה מוצג ביטוי אחר המעצב את הזמן בעלילה, בשורה 3: מתואר הביטוי : **'פעם אחת'** ובשורה 4 ממשיך אותו הביטוי: **'אותו היום'.** דרך שני ביטויים אלו מדגיש המחבר את האירוע אותו הוא מעוניין להרחיב ולפרט, זהו יום שבו תשבר השגרה, כי תחול בו תזוזה מצידו של המקבל, תנועה שתוביל לחשיבה מחודשת על מסלול הצדקה שהתווה מר עוקבא.

**'לזרוק לו':** לאחר תיאור הזמן שבו מתקיים המתן בסתר, מופיע תיאור של אופן מתן הצדקה. מר עוקבא **זורק** את הצדקה.נראה כי פעולת הזריקה נבחרת בקפידה על ידי הנותן בסתר, הזריקה היא ביטוי מוחשי לדבקות של מר עוקבא בשמירה על כבוד העני, ביטוי לקיום המצווה באופן מדויק ומדוקדק, הוא זורק את המטבעות כדי שלא יחשפו פניו של הנותן ושל המקבל. מתוך הסבר זה אפשר להניח כי ברגע הזה של הזריקה, מר עוקבא משקיע אנרגיה וכוונה מרובה, הוא לא רוצה לחשוף את פניו כדי לא להלבין את העני. בדיעבד, פעולת הזריקה באופן יומיומי הפכה למעשה טכנוקרטי שהוביל להחמצת הקשר הרגשי אליו שאף העני.

**'ארבעה זוזים'-** הסכום שקבע מר עוקבא הוא סכום מדויק, כל יום אותו הסכום, אפשר להניח כי סכום זה מאפשר לעני את מחייתו.

**צינור הדלת:** זריקת הצדקה בצינור הדלת בעיני מר עוקבא היא מעלה גבוהה, כי צינור הדלת מאפשר לו את ההסתרה שהוא מעוניין בה, אבל צינור הדלת גורם למחסום ולניתוק בין הנותן למקבל. הצינור משמש נקודת השקה יחידה בין מר עוקבא לעני, צינור הדלת חוסם אפשרות לקשר חי, לקשר של פנים אל פנים.

**נקודת הסיבוך- שורות 3-5 העני רוצה לגלות ולהתגלות**

**שורה 3: פעם אחת אמר אלך ואראה מי עושה עימי טובה זו**

הרגע שבו מופיע הסיבוך בסיפור הוא אירוע המפר את האיזון שהוצג באקספוזיציה. שאיפתו ההלכתית של מר עוקבא כפי שתוארה באקספוזיציה, היא לשמר את עקרון מתן בסתר, רצונו של העני לגלות את פני מטיבו ולגלות את פניו שלו, עומד בניגוד לרצון זה. מצד אחד מר עוקבא דבק בקשר נסתר ומן הצד האחר, העני משתוקק לקשר גלוי, בלתי אמצעי, לקשר חי ודינמי.

הסיבוך בסיפור נפתח במילים: 'אלך **ואראה** מי עושה עימי טובה זו', הפועל אראה מוכיח את רצון העני, בעיקר הוא מציג את העמדה החדשה שלו.

החלק הזה בסיפור חושף מתח דרמטי, מתח שנוצר כתוצאה מהתנגשות בין שני רצונות המיוצגים על ידי דמויות שונות, בין הדמות המוכרת לדמות נעדרת השם.[[6]](#footnote-7)

ייתכן כי מסירותו הבלתי נתפסת של מר עוקבא גורמת לעני לבדוק מיהו האיש שמסור אליו, מיהו נותן הצדקה שהחסד בוער בו כל כך, הסיבות לרצון של העני 'לשבור' את כללי הצדקה שקבע והתווה הנותן יכולות להיות רבות, מבקש להודות ואולי הוא כבר לא זקוק לארבעה זוזים, כך או כך, המחבר מדגיש במילה אחת את מהות רצונו: **'אראה'**, העני רוצה לראות ולהיראות, הוא מעוניין במערכת יחסים גלויה.

כמו כן, ריבוי הפעלים המיוחס לעני: **אלך (3)**, **אראה**, (3) **ראה (5),** **יצא**, (5) מדגישים את ההשתוקקות שלו למערכת יחסים הדדית ואינטימית. מר עוקבא נמצא בתנועה מתמדת, הוא מחזר אחרי העני ומחויב באופן טוטלי למעשה הצדקה, החסד בוער בו, השינוי בשגרת הצדקה של מר עוקבא, מגיע מצידו של המקבל, העני מעוניין להיות חלק פעיל במערכת היחסים בינו לבין מטיבו ולכן תיאור רצונו נפתח בפועל: 'אלך', פועל המבטא רצון לפרוץ את מחסום הקשר ביניהם.

**תמונה שלישית- בית המדרש**

**אוֹתוֹ הַיּוֹם שָׁהָה מַר עֻקְבָּא בְּבֵית הַמִּדְרָשׁ הַרְבֵּה וְהָלְכָה אִשְׁתּוֹ עִמּוֹ**

**אותו היום**- בשורה 4 מתואר אירוע נוסף המעצים את הסיבוך. באותו היום שבו יש פתח לתקשורת גלויה בין הנותן למקבל, באותו היום שמתעורר אצל העני רצון חדש לקשר ישיר, מר עוקבא מתעכב בבית המדרש. השהות הממושכת מאיימת על האפשרות לקיים מצוות מתן בסתר בשל שני גורמים מקבילים המגיעים מכיוונים שונים: מצידו של העני המערער על תנאי האנונימיות בכך שהוא ממתין בפנים גלויות לנותן, וגם מצד העיכוב עצמו, שאולי אינו מקרי, והוא עשוי להתפרש בתור רמז שמיימי הקורא למר עוקבא לבחון מחדש את דרכו במתן צדקה, עיכוב שיכול לפתוח לו צוהר בזיהוי תנועות חדשות בקיום מצוות הצדקה שלו, בזיהוי תזוזות מצידו של המקבל.

אבל ככל שדלת בית המדרש 'ננעלת', כך ננעל מר עוקבא בנתיב הצדקה שהתווה לעצמו.

אזכורו של בית המדרש בסיפור תורם להבנת מסלול הצדקה של מר עוקבא, מר עוקבא לומד הלכות בבית המדרש ומיישם אותן ביציאתו משם,[[7]](#footnote-8) מתן הצדקה של מר עוקבא התבצע בזמן שיבתו הביתה, עם רדת החשיכה, פרט שמאיר את חשיבות המתן בסתר שלו. האזכור בעיקר מדגיש את השתייכותו של מר עוקבא לעולם ההלכה, עולם המייצג ערכים של סדר ודיוק. חשוב לציין כי על אף העיכוב והחשש שהמתן בסתר של מר עוקב יחשף, מר עוקבא אינו מוותר, כי הוא מחוייב יום יום לעני שלו, הוא דבק במצווה על אף השינוי בתנאים לקיומה.

**והלכה אשתו עמו-**  בתמונה זו מצטרפת דמות חדשה, אין ברור מדוע האישה מתלווה לבעלה.

מתוך התיאור הקצר: 'והלכה אשתו עמו', ברור הוא שיש כאן תיאור של הליכה משותפת, חיבור נפשי של האישה עם הלך הרוח של בעלה. היא מכירה את סדר יומו ויודעת עד כמה חשוב לו המתן בסתר.

**תמונה רביעית: הבית של העני**

**כֵּיוָן שֶׁרָאָה אותם הֶעָנִי שֶׁהִטּוּ עַצְמָם לַדֶּלֶת – יָצָא אַחֲרֵיהֶם**

**כיון שראה אותם**- השורש ר.א.ה מופיע בפעם השנייה (5) ביחס לרצון העני, והוא מדגיש את השתוקקותו העזה למפגש אישי.

**היטו עצמם לדלת**- מר עוקבא ואשתו קרבים אל ביתו של העני כדי לתת את הצדקה היומית בסתר, הם מטים עצמם, הם נזהרים בכבודו של העני שמא יתבייש, ברגע הזה המתח מתעצם כי ההתנגשות בין רצונות הנותן והמקבל בשיאה בשל הדלת הפתוחה. בניגוד לזריקת המטבעות בצינור הדלת, יש כאן שינוי בשפת הגוף, תנועת ההטיה של מר עוקבא והאישה היא תנועה חדשה שאינה מוכרת למר עוקבא, וגם בה יש פוטנציאל לזהות את רצונו של העני.

**יצא אחריהם**- הפועל יצא מדגיש את הרצון של העני לצאת מגדרו, לפרוץ את המחיצה שנוצרה בינו לבין הנותן. האווירה מתחממת, הרצון של העני לפגוש באופן אינטימי את מר עוקבא בוער בו, הוא דולק אחריו ואחרי אשתו, אבל מר עוקבא אינו מעלה בדעתו כי זהו רגע שיכול להאיר באופן אחר את מתן הצדקה שלו, העני אינו משיג את מבוקשו, המפגש המיוחל נחסם.

**תמונה חמישית- כניסה לתנור גרוף**

**נקודת שיא - שורה- 6 בית דין גבוה לצדק**

**בָּרְחוּ וְנִכְנְסוּ שְׁנֵיהֶם לְתַנּוּר גָּרוּף**

**ברחו ונכנסו**: רצף של שני פעלים מציג את מערכת היחסים בין מר עוקבא לאשתו, בעיקר הוא משקף את ההזדהות של האישה עם בעלה, את המוכנות וההקרבה שלה להיכנס לתנור חם על אף שההסתתרות איננה חלק מאופי מתן הצדקה שלה, ההפך, היא מנוגדת לה.

**תנור גרוף**: מבחינת רצף העלילה הכניסה לתנור גרוף, חוסמת את ההזדמנות האחרונה של העני למפגש עם מר עוקבא, העני יוצא אל נותנו, אבל בעל הצדקה בורח מפניו, העני 'זוכה' לראות את עקביו של מיטבו ולא לראות את פניו.

בכניסה לתנור מר עוקבא מגיע לרמת הסתתרות גבוהה, לדרגה הגבוהה ביותר בקיום מתן בסתר, מבחינת דרישות ההלכה הוא הגיע למעמד רוחני מרומם, הוא מיישם הלכה למעשה את הוראת חכמים כפי שהיא מופיעה בסיום הסיפור: **"** **אמר רב ואמרי לה אמר רב הונא בר ביזנא אמר ר"ש חסידא ואמרי לה א"ר יוחנן משום רבי שמעון בן יוחי נוח לו לאדם שימסור עצמו לתוך כבשן האש ואל ילבין פני חברו ברבים מנא לן מתמר"** (כתובות, סז ע"ב)[[8]](#footnote-9) כלומר, עדיף וראוי לו לאדם לחוות סבל ובלבד שלא יבייש אדם אחר בפומבי.[[9]](#footnote-10)

במשמעות ההלכתית, המונח 'תנור גרוף' מופיע במסכתות שונות בגמרא, מונח הקשור בהלכות שבת, תנור שנגרף ממנו הגחלים או האפר: "ולא יתן לא חמין ולא תבשיל.., אלא על גבי **תנור גרוף** וקטום" (שבת דף ל"ז ע"א), ומכאן פירושו של תנור גרוף הוא: תנור לחימום אוכל או תנור אפייה.

במשמעות אחרת,[[10]](#footnote-11) **התנור** שימש לייצור כלי חרס: "תנור שהסיקו באש, והכניסו בו כלי חרס חדשים, נחשבים ככלים שהשתמשו בהם" (בבא מציעא דף מ"ג ע"ב).

משני המובנים אפשר להגיע להבנה כי הכניסה של האיש והאישה לתנור חם, מפגישה בין קיום מצווה מתוך הכרה הלכתית מדוקדקת לבין קיומה מתוך חוויה אישית מתחדשת. ההתכנסות והחום מסמלים את האפשרות למפנה בתפיסה המקובעת של מר עוקבא במתן הצדקה, את האפשרות לחישוב מסלול מחדש. התנור מקבל משמעות סמלית, בית משפט גבוה לצדק המכריע בין שתי גישות במתן צדקה.

**נקודת מפנה- שורות 7-9 מבחן התוצאה**

**נכוו רגליו של מר עוקבא**: המחבר מציין כי רגליו של מר עוקבא נכוות. מתיאור עובדה זו מסיקים כי רגליה של האישה לא נכוו, והיא זוכה לנס על טבעי.

המפנה בנקודה זו מתבטא בשני היבטים: ראשית, הקונפליקט פוחת מעוצמתו, העני כבר לא בתמונה ואין התנגשות בין שני הרצונות, יש הכרעה. ההכרעה מגיעה משמיים, הקב"ה שהוא השופט העליון **מגלה** את פניו לאישה ונעשה לה נס ומנגד **נסתרים** פניו ממר עוקבא.

הבט נוסף המלמד על המפנה בסיפור, הוא עיצוב התודעה מחדש שמתפתח אצל מר עוקבא בנוגע לאופיו של מעשה הצדקה ולמשמעויותיו האנושיות. מר עוקבא מבין שמן השמיים מאותתים לו כי אשתו השוהה בביתה כל היום, עולה עליו מבחינה רוחנית, ונראה כי לימודו בבית המדרש אינו מגן עליו.

אפשר לקרוא תמונה זו במתכונת של מידה כנגד מידה, **כשם שמר עוקבא הסתיר את פניו מן העני, כך הוסתרו פניו של האל ממנו,** הכוויה ברגלים במשמעות סמלית פרושה שריפת ההרגלים: 'נכוו **הרגליו** של מר עוקבא**.'** משחק המילים בין 'רגיל' ל'רגל' קרוב מבחינה סמנטית, מכיוון שיש קשר הדוק בין המעשה 'היה רגיל' לתוצאה 'נכוו רגליו'. קריאה בדרך הזו חושפת את הביקורת על מנהג הצדקה בסתר של מר עוקבא.

על אף שמן השמיים הכריעו לטובת האישה, היא מאופקת, נוהגת ברגישות דקה, והיא נושאת את בעלה על רגליה.

**שים רגלייך על רגליי**

בשעה שמר עוקבא חשוף לסבל פיזי ונפשי, בזמן שהוא במצוקה רוחנית ועולמו הרוחני המוצק מתערער, האישה מגיבה במילים ספורות וציוריות: **'שים רגלייך על רגליי'**, תגובתה הרכה סוללת למר עוקבא תובנה חדשה באשר למתן צדקה, כשהיא רואה את מפח הנפש הירוד שהוא נמצא בו, היא **מצויה** ברגע הזה באופן מלא, וברגישותה, היא סועדת אותו פיזית ונפשית, מנחמת ומצילה אותו מהאש הבוערת ברגליו, ומן האש הבוערת בליבו.,היא מעבירה לו את המסר, את **כל התורה כלה על רגל אחת.**

ראשית היא מצילה אותו, רגליו ממוקמות מעל רגליה, כאמור נעשה לה נס והגחלים אינן פוגעות בהן.

שנית, היא ממקמת את רגליו במיקום גבוה מעל רגליה שלה.

בנוסף, בדרך ציורית היא מסבירה לו מהו היסוד שהיה חסר לו בקיום מצוות מתן בסתר. היסוד שמסמל את הקשר האישי בקיום מצווה. מראה הרגליים משקף אתמסלול הצדקה שלו ושלה, כל אחד מהם מייצג ערך חשוב בקיום מצווה, הערך שהאישה מייצגת הוא ערך נפשי רגשי, בגישת הצדקה שהיא מקיימת הקשר קרוב, יש מערכת יחסים הדדית, החוויה היא אחרת, הלב פועם ומרגיש.

מעל הרגליה מוצגים הרגליו של מר עוקבא, ערכים שמסמלים: התמדה, מסירות ומחויבות.

שני היסודות הכרחיים ונחוצים, דרך של מי שעיקר עולמו הוא בבית המדרש כמו מר עוקבא ושההלכה המוקפדת היא דרכו, ודרך של מי שיושבת בבית וקיום המצוות שלה כולל את הפן הרגשי שיש בו חמלה קירבה, התרגשות וחידוש, אבל ההכרעה בתנור לטובת גישת האישה מדגישה כי הבסיס בקיום מצווה בכלל ובקיום מצוות של בן אדם לחברו הוא הלב כי 'רחמנא ליבא בעי' (בבלי, סנהדרין, קו ע"ב).

הקב"ה מבקש מאיתנו את ההתרגשות **ואת החיבור הנפשי בקיום מצוות.**

בשתי מילים בודדות מציג המחבר את תגובתו של מר עוקבא: **'חלשה דעתו'** **.**

**חָלְשָׁה דַּעְתּוֹ**

הביטוי חלשה דעתו, הוא ביטוי החוזר על עצמו פעמים מספר בסיפורי חז"ל, והוא מופיע במספר מקומות בגמרא.[[11]](#footnote-12) הביטוי משמש לתיאור מצב נפשי של צער עמוק, אכזבה או תחושת נחיתות. הצער אינו סתמי וחולף, החולשה מבטאת רגע גורלי בחיי הגיבור. הביטוי הלקוני והתמציתי מקפל בתוכו את כל מנעד הרגשות שחש מר עוקבא באותו רגע. עד תמונת התנור מר עוקבא היה בטוח בהתנהלותו ובדרך מתן הצדקה שלו, הוא מסכן את קיומו למען המטרה והמצווה הנעלה לשמור על כבוד העני, אין הוא תופס ומבין איזה פגם יכול להיות במידת הענווה, מה השתבש במסלול שהתווה, בדרך שבה השקיע את מרצו וכספו כל יום!

מר עוקבא מבין כי יש משהו שלם יותר בדרך שבה אשתו מקיימת את מצוות הצדקה.

זוהי נקודה מרכזית במפנה בסיפור, נקודה שבה מר עוקבא חש צער עמוק המפגיש אותו עם טעותו, הוא מבין כי מן השמיים בחרו **והעדיפו את 'הרגלי' אשתו על פני 'הרגליו**', הוא מבין כי הבריחה לתנור הבוער לא הייתה נחוצה כלל, והיא שוב סימנה גבולות מאוד ברורים בין הנותן למקבל.

**תמונה שישית- בית האישה**

**שורה 10- התרה סיום הסיפור**

**אָמְרָה לוֹ: אֲנִי מְצוּיָה בְּתוֹךְ הַבַּיִת וַהֲנָאָתִי קְרוֹבָה**

הסיפור מגיע לסיומו, הקשרים שהסתבכו ולא נקשרו מותרים באמצעות דבריה של האישה. תגובתה השנייה של האישה היא המשך לתגובתה הציורית: 'תן רגלייך על רגליי', גם הפעם זו תגובה מתומצתת, חמש מילים המתארות את הגישה שלה במתן צדקה, צדקה בלתי אמצעית, ישירה וקרובה.

כל מילה טעונה בהסבר מתומצת על הרגליה במתן צדקה.

**מצויה**: מילה המעידה על נוכחות רציפה, הימצאות פיזית ונפשית. היא זו שממתינה לעניים ולא הם ממתינים לה. להיות מצוי זה להיות בקיא, ער למתרחש סביבך, האישה נוכחת באופן משמעותי בחיי העניים, נוכחות המאפשרת לה לשים לב לצרכים נוספים של העני, ולא בהכרח צרכים כלכליים, לעומתה, מר עוקבא מצוי **בבית המדרש**, בקי בהליכותיו ובעיקר בהלכות הנשנות בו, מקום רציונלי הפועל על פי נורמות הלכתיות מחייבות, וכך הלכה למעשה הוא מוציא לפועל באמצעות רגליו את הלכות קיום מצוות מתן בסתר, בעוד שאשתו מצויה **בתוך הבית**, המקום של הלב.

**בתוך**: במילה אחת מתארת האישה את המבט הקרוב והאינטימי שהיא מפנה לעניים, היא מכירה את המרחב הפנימי שלהם, החסד שלה נובע מתוך הכרה פנימית.

**הבית**- בית ולא דלת או צינור, בבית מרגישים בבית, בנוח, בלי מחויבות מיותרת, יש ביטחון ויש חמימות, כך מרגיש העני במפגש שלו עם האישה.

**הנאתי**[[12]](#footnote-13)- האישה מדגישה במילה זו כי במעשה הצדקה שותפים שניים: הנותן והמקבל, לכאורה הנותן הוא בעל ההשפעה כי אצלו השפע, אבל במילה זו מדגישה ומוסרת האישה מסר חשוב, במעשה צדקה השפע משפיע גם על הנותן, כי מי שנותן מקבל, יש כאן מערכת יחסים הדדית. מנגד טובה הוא מעשה חד צדדי והוא מתמקד בצד של הנותן.

**קרובה**- האישה מסיימת להעביר את המסר במילה קרובה, במילה זו היא מדגישה הבדל נוסף בינה לבין בעלה, הקשר עם העני אינו קשר חיצוני מאחורי סוגר ובריח, מאחורי צינור ודלת, בינה לבין העני יש קשר עין.

אם כן, בתגובה של האישה נחשפים ההבדלים בין גישתה במתן צדקה לגישת בעלה, היא מגלה פנים והוא מסתיר פנים, היא נותנת צדקה בתוך הבית, מר עוקבא נותן בחוץ, העני מרגיש מרוחק ממר עוקבא בעוד היא מרגישה קרובה לעניים והם מרגישים קרובים אליה, המקבל חווה את המתן בסתר של מר עוקבא בתור טובה, הנותנת חווה את מעשה הצדקה שלה בתור הנאה .

שאיפתו של כל סיפור מעשה חכמים היא דידקטית[[13]](#footnote-14), הוא בא לעולם וסופר כדי לחנך את הציבור. המסרים המובעים בסיפור משמשים מופת לקוראים בכל זמן.

האמרה **'לצאת מגדר הרגיל',** מבטאת את עיקרו של המסר העולה מן הסיפור. מר עוקבא יצא מגדרו כשמסר את נפשו למען מתן בסתר, פעולתו היא יוצאת דופן, אבל הפגם במעשה הגבורה שלו שהוא לא יצא מגדר **'הרגיל'**, הוא דבק בכלל ולא יצא ממנו. ההרגל בקיום מצוות, מייבש את רגש ההתלהבות וההתחדשות הנדרש בקיומן, כשאדם מקיים מצווה באופן טקסי, הוא מנהל מערכת יחסים עם ההלכה ולא עם המושא שעליו מתקיימת המצווה, המטבע קרה והעני הופך להיות מותג. ההרגל הוא האויב של כל רגש קדושה והתרוממות, כשאדם מקיים מצווה יום יום הוא צריך לצקת לתוכה את יסוד ההתחדשות, לבל תהא המצווה שהוא מקיים כתמול שלשום. בחזרה המצלולית על השורש ר.ג.ל, מקופלת רמיזה לכך שהרגלים דתיים חסרי חידוש פנימי, גם כשהם נובעים מכוונה טובה, מהשקעה מרובה ומסירות גבוהה, עלולים להוביל ל'כוויה' מוסרית או רוחנית. אשתו של מר עוקבא, המקיימת את המצווה באופן אישי ומותאם , כשהיא פוגשת את העני בביתה ללא מחיצות, היא מגלמת את ההפך מ"מצוות אנשים מלומדה", היא מקיימת את המצווה מתוך קרבה פנימית, פעולות החסד שלה הן רלוונטיות לאותו רגע ספציפי של המפגש, יש לה יום, יום חג.

**נספחים**

1. **סיכום ההבדלים בין שתי גישות במתן הצדקה**

|  |  |  |
| --- | --- | --- |
| **הגדרת מתן צדקה** | **גישתו של מר עוקבא** | **גישתה של האישה** |
| **סוג מתן הצדקה** | בסתר | בגלוי |
| **תיאור הקשר בין הנותן למקבל** | קשר אנונימי- צינור הדלת מפריד בין הנותן למקבל, והוא חוסם אפשרות לקשר עין. | קשר חי ואינטימי, אין דלת מפרידה, הנותן והמקבל מצויים בבית אחד. |
| **תיאור רגע המפגש** | העני ממתין למר עוקבא באותו מקום כל יום. נוצר הבדל מובהק בין הנותן למקבל, מר עוקבא מקבע את מעמדו של העני. | האישה ממתינה לעניים, הם מגיעים אליה, תחושת שיווין בין הנותן למקבל. |
| **תכונות מאפיינות של נותן הצדקה** | עקיבות, התמדה, נחישות, מחויבות יום יום, מסירות, נוסחה קבועה.  מעשה שבשגרה- הרגל. | התלהבות, התרגשות, קשר נפשי, חיבור אישי ואינטימיות, חום אנושי, גמישות. חוויה חד פעמית המותאמת לאותו רגע. |
| **מיקום נתינת הצדקה** | בחוץ- צינור הדלת. | בבית |
| **תיאור מתן הצדקה** | רחוק- צינור הדלת | קרובה |
| **הגדרת הצדקה** | **טובה** (המקבל מגדיר) 'אלך ואראה מי עושה עמי **טובה** זו'.  הטובה מבליטה את הכוח שיש לנותן, המקבל פסיבי ואינו משפיע. | **הנאה** (הנותנת מגדירה) 'אני מצויה בתוך הבית והנאתי קרובה'. מעשה הצדקה משפיע הן על הנותן הן על המקבל, השפעת גומלין. |
| **אופי הצדקה** | כלכלי- ארבעה זוזים. | נפשי ורגשי- מצויה בתוך. יכול להיות גם מזון, ( על פי פירוש רש"י )האוכל מסמל תחושות של חום, בית, קרבה אנושית. |
| **אופי מערכת היחסים בין הנותן למקבל** | מערכת יחסית חד סטרית. ואנונימית, סטטית, חסרת תנועה מצד המקבל. | מערכת יחסים הדדית וגלויה, גמישה שיש בה תנועה הן מצד הנותן הן מצד המקבל. |

1. **דרכי עיצוב בסיפור**

* **ריבוי פעלים**: אלך, אראה, ראה, יצא.
* **חזרה על השורש ר**.א.ה: אראה, ראה.
* **חזרה**: חזרה ארבע פעמים על השורש: ר.ג.ל: היה **רגיל**, נכוו **רגליו**, שים **רגלייך** על **רגליי.**
* **סמל**: צינור, דלת, בית, תנור.
* **ניגוד**: בין הרצון להסתיר לרצון לגלות, ניגוד בין הבית לבית המדרש, בין טובה להנאה, בין שתי גישות במתן צדקה.
* **מוטיב**: מוטיב העקב.

1. **מאפייני מעשה חכמים והדגמתם על פי מעשה החכמים: מר עוקבא ואשתו.**
2. **דיאלוג או מונולוג**: אחד המאפיינים של סיפור מעשה חכמים: הוא רצף של פעולות ורצף של שיחות. השיח נפתח במילה: **אמר/ה, אמרו**. הדיאלוג או המונולוג חושפים מתח בין שתי תפיסות שונות, והם מבליטים את היסוד הדרמטי בסיפור**.**

**דוגמאות**

* **'פעם אחת אמר אלך ואראה מי עושה עמי טובה זו'**. (שורה 3)- בשורה 3 מתואר רצונו של העני באמצעות מונולוג קצרצר. של מקבל הצדקה. רצונו של העני לראות ולהיראות מנוגד לרצון של נותן הצדקה מר עוקבא להסתיר ולהסתתר. במילים ספורות מציג המחבר את תפיסת העני, הוא מעוניין בקשר חי, אינטימי ואישי עם הנותן, קשר ללא מחיצות, הוא משתוקק לקשר בלתי אמצעי, ואת הרצון הזה אנחנו למדים מדבריו, מהפעלים המאפיינים את רצונו: **אלך ואראה** בשורה 3,ובחזרה על הפועל ר.א.ה בשורה מספר 5: **כיוו שראה.**

מנגד מר עוקבא **מסתיר** את פניו כדי לא להלבין את העני, מר עוקבא מקפיד לקיים ערך גבוה, ערך מתן בסתר, אבל מתוך דברי העני אנחנו מבינים כי העני אינו מעוניין בקשר נסתר. בסיפור אין דיאלוג בין הנותן למקבל, כל יום יש פוטנציאל למפגש ולדיאלוג, אבל המפגש החי אינו מתקיים.

* **אמרה לו**: **'תן רגלייך על רגליי' שורה 8:** בתנור מתקיים לכאורה שיח בין האישה למר עוקבא. האישה רואה ומזהה את צער בעלה, את חולשתו בעקבות העדפת השמיים את דרכה במתן צדקה, שהרי רגליה של האישה נצלו ושלו נכוו. במילים המדודות והפיוטיות שלה היא מנחמת את בעלה, מצילה אותו מהאש הבוערת ברגליו, (מורה לו להניח את רגליו על רגליה) ומן האש הבוערת בליבו, היא מסבירה לו באופן עקיף ולא באופן ביקורתי את דרכה בצדקה, את הגישה שהוא פספס במתן צדקה, את הצדקה הרגשית, צדקה שאיננה מוגדרת, בכסף, בזמן ובמקום מסוימים, את האפשרות להיפגש עם המקבל פנים מול פנים, בגישת הצדקה שהיא מקיימת הקשר קרוב, יש מערכת יחסים הדדית. **הדיבור** שלה ישיר והמסר שלה עקיף, כי את דבריה אפשר לקרוא בשינוי אותיות ובאופן סימבולי: היא מורה לבעלה לשים את הרגליו על הרגליה. ובדרך הציורית הזו היא מציגה את מסלול הצדקה שלו ושלה, הגישה שלה בצדקה מסמלת את התלהבות, את הרגש, ההתעוררות בקיום המצווה והיסוד הזה הוא הבסיס, מעל הבסיס הזה יש את גישתו של מר עוקבא, ההרגלים שלו שמייצגים: התמדה, מסירות ומחויבות.
* **אמרה לו**: **אני מצויה בתוך הבית והנאתי:** מר עוקבא אינו מגיב לאישה לא כתוב: אמר לה, רק מתואר כי חלשה דעתו, אמנם הביטוי הוא לקוני וקצר, אבל בביטוי הזה מקופלים ואצורים כל הרגשות שצפים בו באותו רגע דרמטי: הוא מבין את טעותו, הוא נחלש רגשית, עולמו הרוחני שהאמין בו ודגל בו מתערער**, מסלול הצדקה שדבק בו נמצא חסר (במקרה הזה של העני)** התגובה של האישה: **אני מצויה**...הוא המשך להסבר הציורי שלה 'תן רגלייך על רגליי', גם הפעם זו תגובה מתומצתת, חמש מילים מתארות את מסלול הצדקה שלה, את הגישה שלב במתן צדקה, צדקה בלתי אמצעית, ישירה, קרובה, מפגש פנים אל פנים, מפגש בתוך בית.

1. **יסוד על טבעי**

**דוגמא**

* ההתרחשות הניסית מתרחשת בתוך התנור (שורה מספר 6) בנקודת השיא בסיפור– מר עוקבא ואשתו נכנסים לתנור שבו הגחלים בו עדיין בוערות. אפשר לייחס לתנור שתי משמעויות קונקרטיות: תנור בישול או תנור שבו היו מתיכים כלים מחדש. מבחינה סמלית התנור הוא סמל, מקום שבו מוצגת הכרעה לגישה המועדפת במתן צדקה. הכניסה אליו הוא רגע שיא מבחינת מתן הצדקה שמר עוקבא האמין בו, המתן בסתר, הוא מיישם את ההלכה של מתן בסתר בדרגה הגבוהה ביותר, הוא מקיים את הוראת חכמים: 'נוח לו לאדם שישליך עצמו לכבשן האש ואל ילבין פני חבירו ברבים' הוראה שמופיעה בסוף הסיפור בגמרא. מר עוקבא מוסר את נפשו למען מתן בסתר. רגליו של מר עוקבא נכוות, 'נכוו רגלין של מר עוקבא', זה תיאור טבעי מציאותי ומתבקש, כי הגחלים כאמור עדיין בוערות, אבל גם האישה נכנסה יחד עם בעלה לתנור ורגליה של האישה לא נכוו **ולכן זה תיאור של התרחשות ניסית, יסוד על טבעי, ה' מגלה פנים לאישה**.

1. **כיווץ והרחבה: מאפיין זה** קשור בעיצוב הזמן בסיפור. המחבר מתאר זמן ארוך בעלילה באופן מתומצת, החלק הזה בסיפור מבחינת עיצוב הזמן, נקרא **כיווץ,** לעומת זאת כאשר המחבר בוחר לפרט ולהרחיב על ציון זמן קצר בעלילה, החלק הזה נקרא: **הרחבה**. הטכניקה הזו מאפשרת למחבר להבליט את האירוע החשוב והמכריע בסיפור, האירוע שמוביל לשבירת השגרה ולשינוי בה או לשינוי בתודעה של הדמות המרכזית.

**דוגמאות**

* הכיווץ וההרחבה בסיפור מתוארים באמצעות הביטויים הבאים:

**הכיווץ**: החלק של הזמן הארוך שאינו מפורט מתואר במילים :**'היה רגיל כל יום'**, הביטוי הזה מתאר את מתן הצדקה בסתר של מר עוקבא, המתפרש על פרק זמן ארוך, אין ידוע כמה זמן מתרחש הנוהל הזה, המחבר אינו מפרט על תקופה זו, מכיוון שאין בה שינוי, יש כאן תיאור של תנועה חד סטרית מצד הנותן. אבל חשוב לציין כי התנועה הזו מרשימה ומרוממת, כי בתוך התיאור הזה מוצגת השקעתו, מחויבותו ומסירותו של מר עוקבא לעני אחד למשך תקופה ארוכה, מוצגת דמות של אדם ענק רוח המקפיד על מתן בסתר.

**ההרחבה**: מתוארת במילים**: 'פעם אחת'** (שורה 3), הפעם שבה העני מבקש לפרוץ את מחסום הדלת כדי להיפגש עם פני הנותן, הסיבות לרצון אינן מפורטות, מה שחשוב הוא שיש ניגוד בין דפוס הצדקה והמסלול שהתווה מר עוקבא הנות,ן לדפוס שבו מעוניין העני. את הפעם האחת הזו מרחיב המחבר ומפרט, האירוע הזה הוא המרכזי בסיפור, כי נכנס בו מתח ואלמנט דרמטי . נוצר קונפליקט בין הנותן למקבל, האחד רוצה להסתיר והאחר לגלות ובמילותיו לראות. היום שבו נולד לעני רצון לראות ולהיראות מפורט לאורך כל הסיפור.

1. **מידה כנגד מידה :** בסיפורי מעשה חכמים כל פרט בסיפור מתקשר לחברו, פרנקל [[14]](#footnote-15)מגדיר תופעה זו בתור תופעה ספרותית אמנותית, תופעה שמקבילה להגדרתו של אריסטו: 'אחדות העלילה'. בן החלקים בסיפור מתקיימת זיקה בתוכן ובמצלול, היחס בין החלקים מתבטא במבנה של מידה כנגד מידה' . בסיפור יש קשר הדוק בין תיאור אופן מתן הצדקה של מר עוקבא: 'היה **רגיל**' לבין תיאור ההתרחשות בתנור: 'נכוו **רגליו**'. הקשר מתבטא באמצעות החזרה על השורש ר.ג.ל לחזרה [[15]](#footnote-16)יש מגמה והיא יכולה לסמן הקבלה או ניגוד בין החלקים, ההקבלה או הניגוד יוצרים אחדות בין התוכן לצורה.

אמנם העובדה שרגליו של מר עוקבא נכוות הוא תיאור טבעי וריאלי, כיוון שמי שנכנס לתנור חם טבעי שיכוו רגליו, אבל בקריאה צמודה מתוך הנחה שכל מילה במעשי חכמים נושאת מטען תוכני ולשוני, צף הקשר הסמנטי בין הכוויה **ברגל** לבין תיאור אופן מתן הצדקה של מר עוקבא המתוארת בשורה 2: **היה רגיל**, ההרגל של מר עוקבא במתן צדקה בסתר, מלמד על ערכים גבוהים וחשובים כמו: עקיבות, התמדה ומסירות, אבל בקיום מצווה מתוך הרגל יש פגם, ההרגל פוגע במרכיבים חשובים לא פחות בקיום המצווה, ההרגל מייבש את רגש ההתלהבות, את ההתעוררות.

אם כן, יוצא שהחלק בסיפור המוצג בתמונת התנור מאיר וחושף את הרמז לפגם בדפוס מתן הצדקה של מר עוקבא, תיאר שהוצג בחלק הראשון בסיפור.

הוכחה נוספת לקשר של מידה כנגד מידה בין אופן מתן הצדקה של מר עוקבא לבין ההתרחשות בתנור מתבטאת גם בתוכן הרעיוני שמציג כל חלק, בתחילת הסיפור מר עוקבא **מסתיר** את פניו מן העני כדי לא להלבינו, על אף שהעני מעוניין **לגלות** את פניו, בתמונת התנור נכוות רגליו של מר עוקבא ולא נעשה לו נס, במילים אחרות, ה' **מסתיר** את פניו ממנו ו**מגלה** פנים לאישה. האישה זוכה **לגילוי פנים** להארה ולנס כי היא **מגלה** את פניה לעני, המפגש ביניהם הוא ישיר, חי, קרוב וחם ולכן כשם שהיא קיימה מצווה לא רק על פי ההלכה היבשה היא זכתה לנס מעל הטבע.

1. **מסר**: מטרתו של כל סיפור מעשה חכמים היא דידקטית[[16]](#footnote-17), הוא בא לעולם וסופר כדי לחנך את השומעים, שאיפתו לחנך את הציבור. המסר משמש מופת לקוראים בכל זמן.

**המסרים בסיפור**

* גדולה נתינת הצדקה של האישה, הצדקה הרגשית, זו שמאפשרת לעני להיכנס לבית, להרגיש קרוב, זו שמאפשרת מערכת יחסית הדדית ושיש לה השפעת גומלין הן על הנותן על המקבל. כל מפגש עם העני הוא אחר ומותאם לאותו רגע, דגם הצדקה שהאישה מייצגת ומציעה מבטא חוויה אחרת, חוויה אישית וחמה. היא לא מקבעת את מעמדו של העני בתור עני, הקשר בין העני לנותן הוא קשר נפשי ולא כלכלי.
* מתן צדקה בסתר היא אכן דרגה גבוהה, מעלתו של מר עוקבא גבוהה עוד יותר, בשל מסירותו ומחויבותו הקבועה יום יום, הוא מודע לעניים בשכונתו, הוא ולא שליח מקיים את המצווה יום יום, אבל ברור בסיפור כי בתנור יש הכרעה והעדפה לגישת האישה, בסיפור הספציפי הזה העני של מר עוקבא היה זקוק לצדקה אחרת ולא רק לארבעה זוזים.

1. **פערי מידע**: בסיפור אין תיאור רחב של רגשות וכן המידע שנמסר מצומצם ומאופק. המדרש "מקמץ' בפרטים ומוסר רק מידע הכרחי. לעיתים הקורא צמא למידע נוסף, עובדה שגורמת לקורא להשלים את הפערים עפ"י קריאה צמודה ומציאת קשרים לוגיים בין תוכן לצורה.

**דוגמאות לפערי מידע**

* כמה זמן נתן מר עוקבא לעני צדקה בסתר עד לפעם האחת שהעני החליט לפתוח את הדלת ולגלות את פני הנותן?
* האם אשתו של מר עוקבא הייתה רגילה ללוותו לבית המדרש או שהתלוותה אליו רק באותו היום?
* מדוע נכנסה האישה לתנור הגרוף, שהרי המתן בסתר אינו משקף את מתן הצדקה שלה שנעשה בגלוי?
* מדוע רגלי מר עוקבא נכוות ורגלי אשתו אינן נכוות?
* מה פירוש תיאור מצבו של מר עוקבא: 'חלשה דעתו'?

1. **קונפליקט** :התנגשות בין שני רצונות בין שתי תפיסות עולם.

**דוגמאות**

* קונפליקט בין העולם הגברי בו הצדקה ניתנת מתוך עולם בית המדרש באופן חיצוני על פי נוהל קבוע. לעומת העולם הנשי בו הצדקה ניתנת מתוך הבית, מתוך שיח אישי, חמלה'- צדקה רגשית.
* התנגשות בין רצונו של הנותן מר עוקבא לתת בסתר: **'צינור הדלת'** כדי לא להלבין את העני, לבין רצונו של המקבל העני: 'אלך ואראה', כיוון **שראה**, לגלות את פניו, לראות את פני מטיבו, לפגוש אותו ללא אמצעים, להסיר את המחסום הכלכלי ולפגוש אותו באופן אינטימי וקרוב.

**'רשימת קיצורים וביבליוגרפיה'**

1. יונה, 1996. י' פרנקל, **דרכי האגדה והמדרש**, פרק ט: סיפורי מעשי חכמים, 1996, עמ' 287-235.
2. יונה, 2001. י' פרנקל, **סיפור האגדה- אחדות של תוכן וצורה**, הקיבוץ המאוחד, עמ' 174-11.
3. מאיר, תשמ"ד. מ' עפרה, 'הדמות המשתנה והדמות המתגלה בסיפורי חז"ל', מחקרי ירושלים בספרות העברית, תשמ"ד, עמ' 77-61.

ע' עסיס, מתוך אתר סנונית: **ספר האגדה- אוצר אגדות חז"ל ברשת: https://agadastories.org.il/node/413**

1. קוסמן, תשס"ד. א' קוסמן, 'בלש תלמודי', לקט סיפורי חז"ל ללימוד ספרות, המרכז להוראת האגדה מכללת אפרתה, ירושלים תשס"ד, עמ' 135-131.

1. תלמוד בבלי, כתובות, סז ע"ב. נוסח הסיפור המקורי בארמית הוא כדלקמן (נוסח דפוס וילנא): "מר עוקבא הוה עניא בשיבבותיה, דהוה רגיל כל יומא דשדי ליה ארבעה זוזי בצינורא דדשא. יום אחד אמר: איזיל איחזי מאן קעביד בי ההוא טיבותא. ההוא יומא נגהא ליה למר עוקבא לבי מדרשא, אתיא דביתהו בהדיה, כיון דחזיוה דקא מצלי ליה לדשא נפק בתרייהו, רהוט מקמיה עיילי לההוא אתונא דהוה גרופה נורא, הוה קא מיקליין כרעיה דמר עוקבא, אמרה ליה דביתהו: שקול כרעיך אותיב אכרעאי. חלש דעתיה, אמרה ליה: אנא שכיחנא בגויה דביתא ומקרבא אהנייתי." [↑](#footnote-ref-2)
2. פרנקל, 2001. **סיפור האגדה אחדות של תוכן וצורה**, הקיבוץ המאוחד, עמ' 128. [↑](#footnote-ref-3)
3. 'שם' עמ' 34. [↑](#footnote-ref-4)
4. ברור כי הבית הפיזי של האישה הוא גם הבית של מר עוקבא, אבל בסיפור יש הבחנה ברורה בן הבתים. [↑](#footnote-ref-5)
5. על מוטיב העקב בסיפור 'ראו': א קוסמן, בלש תלמודי, ספרות אגדה, **המרכז להוראת האגדה מכללת אפרתה**, ירושלים תשס"ד, עמ' 135-132. [↑](#footnote-ref-6)
6. 'ראו', ע מאיר, 'הדמות המשתנה והדמות המתגלה בסיפורי חז"ל', **מחקרי ירושלים בספרות העברית**, תשמ"ד, עמ' 77-61. [↑](#footnote-ref-7)
7. על פי נוסח כתב יד וילנא: "ההוא יומא נגהא ליה למר עוקבא לבי מדרשא". [↑](#footnote-ref-8)
8. הוראה זו מופיעה גם בסוטה, י ע"ב. [↑](#footnote-ref-9)
9. עסיס, מפרש את הכניסה לתנור בתור קריקטורה, תמונה קומית המלמדת על הבעייתיות של מתן בסתר, המנטרל את היחס האנושי בין הנותן לבין המקבל. מתוך אתר סנונית: **ספר האגדה אוצר אגדות חז"ל ברשת: https://agadastories.org.il/node/413** [↑](#footnote-ref-10)
10. רש"י מפרש: לתנורא: "לתוך תנור של אפייה, והוא היה גרוף" [↑](#footnote-ref-11)
11. 'ראו' לדוגמה תענית כ"ג ע"א : לאחר שחוני התעורר משנתו בת ה-70, חוני לא זוהה על ידי אנשי בית המדרש: 'אמר להו: אנא חוני המעגל. לא הימנוהו. ולא עבדו ליה יקרא כדמבעי ליה **חלשה דעתיה,** בעי רחמי, ומית". התחושה של ניכור וחוסר הכרה גרמה לו לצער עמוק עד מוות, ובברכות כ"ח ע"א: לאחר שהודח רבן גמליאל מנשיאותו וראה את ריבוי התלמידים בבית המדרש: "הוה קא  **חלשה דעתיה"**. הוא חש שמא מנע תורה מישראל, דבר שגרם לו לצער פנימי.

    ובכתובות סב ע"ב: על רב רחומי בעקבות הצער על אשתו: **"חלש דעתה** אפחית איגרא מתותיה, ונח נפשיה". [↑](#footnote-ref-12)
12. רש"י מפרש הנאתי קרובה, הכנת האוכל באופן ממשי ונתינתו לעני- 'הנאתי מזומנת שאני מחלקת לחם ובשר ומלח ואתה נותן מעות לעניים והם טורחים וקונים סעודה' [↑](#footnote-ref-13)
13. פרנקל, 2001. **סיפור האגדה אחדות של תוכן וצורה**, הקיבוץ המאוחד, עמ' 23. [↑](#footnote-ref-14)
14. פרנקל אחדות של תוכן וצורה עמ 34 [↑](#footnote-ref-15)
15. החזרות משמשות לקורא סימן דרך, סימן מובהק לזיהוי התבנית של כל סיפור, פרנקל עמ' 128 [↑](#footnote-ref-16)
16. פרנקל 2001 עמ' 23 [↑](#footnote-ref-17)